กลุ่มสายการบินลุ้นตัวโก่ง-เหตุ FAA ตรวจมาตรฐานการบินวันนี้วันแรก
AOT-กลุ่มการบินลุ้นตัวโก่ง! FAA ตรวจสอบมาตรฐานการบินของไทย 26-28 ต.ค.นี้ คาดแจ้งผลอีก 1 เดือน รมว.คมนาคม เผยสำหรับผลจะออกมาอย่างไรนั้นคงไม่สามารถคาดเดาล่วงหน้าได้
26 ต.ค. 2558

นายอาคม เติมพิทยาไพสิฐ รมว.คมนาคม เปิดเผยว่า ทางสำนักงานบริหารการบินแห่งชาติของสหรัฐอเมริกา (Federal Aviation Administration : FAA) จะเข้ามาติดตามการแก้ปัญหาการบิน ในระหว่างวันที่ 26-28 ต.ค.นี้ และคาดว่าจะใช้เวลาในการประเมินและแจ้งผลการตรวจสอบให้ทราบอีก 1 เดือน สำหรับผลจะออกมาอย่างไรนั้นคงไม่สามารถคาดเดาล่วงหน้าได้
อย่างไรก็ตาม การแก้ปัญหาการบินจากที่ FAA ได้เข้ามาตรวจสอบพบข้อบกพร่อง 6 ข้อ ซึ่งมี 35 หัวข้อย่อย ได้ดำเนินการแก้ไขเรียบร้อยตามแผนที่ได้มีการยื่นไว้กับ FAA แล้ว
“FAA เป็น Regulator ดังนั้นจะต้องดูในหน่วยที่เป็น Regulator ด้วยกันว่าดำเนินการตามมาตรฐาน กติกา การบินของ องค์การการบินพลเรือนระหว่างประเทศ (International Civil Aviation Organization : ICAO) หรือไม่ ซึ่งในส่วนของไทยนั้นได้ใช้ความพยายามในการแก้ไขปัญหาตามแผนอย่างดีที่สุด” นายอาคม กล่าว
ส่วนผลกระทบที่จะเกิดขึ้นกับสายการบินของประเทศไทยที่บินไปสหรัฐอเมริกาหรือไม่นั้น นายอาคมกล่าวว่า แม้ว่าจะไม่มีสายการบินที่มีเส้นทางบินตรง แต่จะมีการทำการบินร่วม (CODE SHARE) กับสายการบินอื่น ดังนั้นไทยไม่ได้ละทิ้งใดๆ
สำหรับการแก้ปัญหาข้อบกพร่องที่มีนัยสำคัญต่อความปลอดภัย (SSC) นั้น ในส่วนของกระบวนการตรวจสอบสายการบิน (Re-certification) 28 สายการบินนั้น มี 5 ขั้นตอน ซึ่งขณะนี้อยู่ในขั้นตอนการยื่นเอกสาร ซึ่งมีสายการบินไทย บริษัท การบินไทย จำกัด (มหาชน) หรือ THAI และนกสกู๊ตสายการบินในเครือบริษัท สายการบินนกแอร์ จำกัด (มหาชน) หรือ NOK ยื่นเข้ามาแล้วและอยู่ระหว่างการตรวจสอบ